Origo2020.02.26. 17:08
34 munkás sérült meg 2017-ben Tótkomlósnál egy buszbalesetben. A rendőrség szerint a balesetet műszaki hiba és szabálytalanság okozta. Most, a történtek után három évvel a busz tulajdonosa, egy vizsgabiztos, és a sofőr ellen emelhetnek vádat.
A munkásokat szállító busz 2017. október 6-án Tótkomlós és Kaszaper között egy balra ívelő kanyar után először lement a jobb oldali útpadkára, onnan a sofőr visszakormányozta az útra, ezután a jármű a bal oldalon tért le az útról, több fának nekiütközött, majd az oldalára borult.
Húszan súlyos, tizennégyen könnyű sérülést szenvedtek, öt súlyos sérültnek maradandó fogyatékossága keletkezett.
A nyomozás során kirendelt igazságügyi műszaki szakértők megállapították, hogy a busz műszaki állapota nem felelt meg az előírásoknak.
A buszt a baleset előtt egy hónappal vizsgáztatták le egy cég szegedi telephelyén. A szakértői vélemények szerint a balesetet okozó műszaki hibák nem a vizsgáztatás után keletkeztek, már a vizsga időpontjában is fennálltak, felismerhetőek voltak. A jármű a közlekedésre alkalmatlan volt.